# Приручник за Џук

Лори
Вотс
&Lauri.Watts.mail;
Мајкл
Пајн

    michael.pyne@kdemail.net

Скот
Вилер

    &Scott.Wheeler.mail;

Драган
Пантелић

    falcon-10@gmx.de

превод
2001
2002
2004
Скот Вилер
&FDLNotice;
2004-05-06
2.1

Џук је џубокс, означивач и менаџер музичке збирке.

КДЕ
kdemultimedia
аудио
означивач
плејер
џубокс
Џук

## Увод

Џук је, па, џубокс. Као што је уобичајено у многим џубокс програмима, и Џук вам омогућава да уређујете „ознаке“ својих аудио фајлова и управљате збирком и листама нумера.

## Коришћење Џука

Снимак екрана Џука. Снимак екрана Џука у погону.

Џук одржава листу свих познатих му фајлова, која се назива листом збирке. Она важи само у Џуку, не дели се с другим програмима.

Независне од листе збирке су листе нумера. Можете имати колико год желите листи нумера. Листе нумера које Џук ствара можете користити у другим медија плејерима (као што су Ноатун или ИксММС), а у Џуку можете управљати листама нумера из тих других програма.

У листу збирке можете додавати појединачне фајлове, помоћу Фајл Отвори... и бирањем из стандардног КДЕ‑овог дијалога фајлова. Можете додавати и целе фасцикле, помоћу Фајл Додај фасциклу.... Овако додате фасцикле биће поновно скениране при сваком покретању Џука. Поновно скенирање фасцикли можете приморати десним кликом на икону Листа збирке и избором Учитај поново.

Додавањем песме у листу нумера, аутоматски ће се додати њен фајл у листу збирке. Али, додавањем фајла у листу збирке, песма се неће аутоматски додати ни у једну листу нумера.

Од целе листе збирке можете брзо створити листу нумера, десним кликом на икону Листа збирке и избором Дуплирај. Тако добијена листа нумера је сасвим обична, њено уређивање неће утицати на листу збирке.

Фајлове листи нумера створене изван Џука можете додавати појединачно, бирајући их кроз Фајл Отвори.... Све листе нумера у фасциклама које додате помоћу Фајл Додај фасциклу... такође ће аутоматски бити додате.

Нову листу нумера можете направити избором Фајл Нова или иконом Нова на траци алатки. Тражиће вам се име, а затим ће се у окну листе нумера појавити икона за ту листу. Сада можете превлачити фајлове из листе збирке или других листи нумера на нову листу. Листу нумера у сваком тренутку можете сачувати иконом Сачувај или кроз Фајл Сачувај.

### Листа песама

Кад посматрате листу збирке, главно окно садржи све фајлове познате Џуку. Кад посматрате листу нумера, приказане су само песме које су на тој листи. У оба случаја, листа се исто понаша и изгледа.

Свака песма заузима један ред приказа. За свако поље метаподатака које Џук прати дата је колона. Ове колоне одговарају пољима расположивим за уређивање у уређивачу ознака.

Редослед листе можете изменити у сваком тренутку, левим кликом на заглавље колоне. Први клик ће поређати фајлове узлазним редоследом по садржају колоне. Ако поново кликнете на исто заглавље, фајлови ће бити поређани силазно.

Колоне су на почетку довољно широке да приказу најдужи постојећи унос. Величину им можете мењати тако што поставите показивач миша на раздвајач између две колоне, па кад се показивач промени, кликните левим дугметом и превлачите у смеру жељене промене величине колона.

Редослед колона можете изменити левим кликом на заглавље и превлачењем заглавља налево или надесно. Превлачење не ради преко ивице прозора, тако да ћете можда морати мало да отклизате налево или надесно, па поновите превлачење док га не поставите заглавље на жељено место.

Колоне можете сакривати и приказивати десним кликом на заглавље, па кликом на име жељене колоне.

Двокликните левим дугметом на фајл да бисте га пустили уграђеним плејером. Ако се нека песма већ пушта, зауставиће се и кренуће нова.

Десним кликом на фајл добијате неколико опција:

Пусти следеће

  Започиње пуштање фајла чим се заврши текућа песма. Ако се песма тренутно не пушта, фајл ће бити пуштен чим потом кликнете на дугме Пусти. Ако сте већ били изабрали Пусти следеће над другим фајлом, овај фајл ће потиснути тај избор.

Исеци
Копирај
Налепи

  ...

Очисти

  У приказу листе збирке, Очисти ће уклонити фајл са листе, као и све уносе одговарајуће песме из свих листи нумера. Имајте у виду да ако се овај фајл налази у фасцикли коју Џук скенира при покретању, биће поново додат у листу збирке при следећем покретању Џука (али неће бити аутоматски додат ниједној листи нумера).

  У приказу листе нумера, Очисти ће просто уклонити песму са листе.

Уреди

  Омогућава вам да уредите тренутно истакнуту песму, у колони у којој сте кликнули. На пример, ако уређивач ознака није видљив, и бавите се стварањем листе нумера, ако приметите грешку у имену извођача можете га директно уредити овом ставком менија.

  Овако начињене измене бивају сачуване чим кликнете негде другде пошто сте завршили с уређивањем.

  Ова ставка менија биће искључена ако Џук открије да је песма коју сте изабрали само за читање.

Освежи

  Поново учитава податке о ознакама изабраних фајлова, у случају да је нешто споља изменило фајлове док је Џук у погону.

Обриши

  Уклања фајл из листе збирке, све уносе одговарајуће песме из свих листи нумера, и брише фајл са диска. Ово не можете опозвати, али ће вам бити тражено да потврдите избор. Опрезно се служите овим.

Погоди податке о ознакама

  Говори Џуку да покуша да погоди податке као што су извођач и наслов песме. Џук користи разне методе погађања:

  из имена фајла

    Џук ће покушати да погоди ознаке песме на основу имена њеног фајла. На пример, за име фајла попут `Roxette - You've Got the Look.mp3`, погодиће Roxette као извођача и You've Got the Look као наслов. Начин на који Џук погађа ознаке можете подесити преко Подешавање Погађач ознаке..., што отвара дијалог за погађање ознака. Ознаке које не буду погођене из имена фајла неће бити замењене.

  са Интернета

    Џук ће покушати да погоди ознаке песме преко Мјузикбрејнза. Да би ова наредба радила, на систему мора бити инсталирана библиотека Мјузикбрејнза.

Преименуј фајл

  Мења имена изабраних фајлове по задатом обрасцу. Прво морате одабрати начин преименовања фајлова кроз Подешавање Преимењивач фајлова.... Резултујућа имена фајлова биће одређена на основу ознака у метаподацима. На пример, песма The Theme (Metroid) од Стемиџа у формату ОГГ могла би добити име `/usr/share/music/Stemage/The Theme (Metroid).ogg`.

Направи листу нумера од означених ставки...

  Омогућава брзо стварање листе нумера од песама из листе збирке. Бићете питани за име нове листе нумера, а затим ће у њу бити уметнуте све изабране песме.

Додај изабране ставке на аудио ЦД или ЦД са подацима

  Омогућава брзо стварање К3б‑овог пројекта за резање ЦД‑а са изабраним песмама. Џук ће вас питати да ли желите пројекат аудио ЦД‑а или ЦД‑а са подацима, осим ако у К3бу пројекат није већ отворен.

  Ако К3б већ није у погону, Џук ће га покренути. Затим ће у текући К3б‑ов пројекат додати фајлове које сте изабрали. У К3бу пројекат можете сачувати за касније резање, или одмах нарезати ЦД.

### Џукове листе нумера

Листа нумера је просто збирка песама груписаних по неком критеријуму. На пример, можете имати листу нумера са песмама које слушате док радите, док покушавате да се успавате, или чак кад вам треба смејања. Џук подржава више типова листи нумера.

нормалне листе нумера

  Најчешћа врста листе нумера, састављена од фајлова исто као листа збирке.

листа нумера по историјату

  Ако укључите ову листу нумера (Приказ Прикажи историјат), бележиће сваку песму коју Џук пусти. Листа ће имати додатну колону, Време, која бележи тачно време и датум пуштања песме. Овакво праћење историјата неће почети пре него што се ова листа нумера укључи.

листе нумера по претрази

  Листа нумера заснована на извршеној претрази. Можете је створити кликом на Фајл Нова Претражи листу, или на дугме напредне претраге на претраживачкој траци.

  Након стварања ове листе нумера, она ће наставити да прати које се песме у листи збирке поклапају с задатим критеријумима, аутоматски се ажурирајући на сваку промену листе збирке.

Листе нумера организоване су у окну листе нумера, што је усправна трака лево. У овом окну стоји икона за сваку листу нумера коју имате. Ово окно пружа више режима приказа, који се могу одабрати из менија Приказ Режими приказа.

Подразумевано

  Подразумевани режим приказа. Све листе нумера приказане су у као велике иконе, једна изнад друге.

Компактно

  Сличан подразумеваном режиму приказа, осим што су листе нумера представљене водоравним тракама са малим иконама, уместо великих квадрата.

Стабло

  Најмоћнији режим. Сличан компактном, осим што је сада листа збирке корен стабла виртуелних листи нумера. Листа збирке има три дечја чвора: извођач, албум и жанр. Сваки овај чвор има децу која представљају све ставке из дате категорије. На пример, ако листа збирке садржи музику од четири различита извођача, под чвором извођача налазиће се четири ставке.

  Једна згодна могућност приказа стабла јесте „преозначавање превлачењем“. Просто изаберете неколико фајлова у листи нумера и превучете их на један од чворова извођача, албума, или жанра у листи збирке. Песме ће аутоматски бити преозначене да одговарају ставци на које сте их превукли. На пример, ако превучете групу нумера на жанр „рок“, све оне ће добити „рок“ као ознаку жанра.

### Џуков уређивач ознака

За многе формате фајлова практично је користити име фајла за опис његовог садржаја. `Report for the board - June 2003.doc`, на пример, може бити довољна информација да бисте касније нашли тај фајл. Покушај да се овако забележе сви подаци о одређеној песми, пак, могао би одвести до имена фајлова попут `Type O Negative - The Glorious Liberation Of The Peoples Technocratic Republic Of Vinnland By The Combined Forces Of The United Territories Of Europa.mp3` или `Various Artists_15_The Smithsonian Collection of Classic Jazz Volume II_Jimmie Lunceford & His Orchestra - Organ Grinder's Swing.mp3`. Оваква имена нити су практична за употребу, нити садрже све корисне податке које сте можда прикупили о песми. Додавање, рецимо, албума и броја нумере првом примеру учинило би га још дужим и тежим за руковање, док вам на летимичан поглед још увек не би говорио годину објављивања, или, ако не знате по извођачу, која је то врста музике.

Право решење је складиштење оваквих метаподатака унутар самих фајлова. МП3 и ОГГ фајлови такође могу да садрже мале исечке текста у којима можете описати садржај фајла. Постоји неколико формата метаподатака, али Џук сакрива детаље разлика између њих, пружајући уједначен начин за уређивање стандардног подскупа познатих ознака за све ваше аудио фајлове.

Џуков свеобухватни уређивач ознака допушта вам уређивање и МП3 и ОГГ фајлова. Можете уређивати један или више фајлова истовремено, и то помешане МП3 и ОГГ фајлове. Једино је неопходно да имате приступ за писање над фајловима, јер, на пример, не можете уређивати ознаке фајла на монтираном ЦД‑РОМ‑у.

#### Уређивање ознака у једном фајлу

За уређивање ознака у појединачном фајлу, прво га изаберите, или у листи збирке или преко било које ставка у некој листи нумера. Ако уређивач ознака није видљив, укључите га кроз Приказ Прикажи уређивач ознака. Уређивач се приказује у дну приказа листе.

Податке мењате простим уписивањем у уредљива поља. Кад сте завршили, кликните левим назад у листи и бићете упитани да ли желите да сачувате измене.

Може се догодити да уређивач ознака остане искључен пошто сте кликнули на фајл. До овога долази ако Џук открије да је нумера само‑за‑читање.

##### Поља уређивача ознака

Име извођача:

  Име извођача који је објавио песму.

Име нумере:

  Име песме.

Име албума:

  Име албума на коме је песма објављена.

Жанр:

  „Стил“ музике. Џук пружа списак која грубо одговара неформалном стандарду ИД3, али слободно можете додати сопствене ставке на списак.

Име фајла:

  Име стварног фајла на диску. Можете га уредити директно, и фајл ће бити преименован при уписивању ознака.

Број нумере:

  Положај нумере на оригиналном снимку.

Година:

  Година које је песма објављена.

Дужина:

  Ово се не може уређивати. Дато је само информативно.

Учестаност бита:

  Ово се не може уређивати. Дато је само информативно.

Коментар:

  Овде можете додати текст по вољи: коментаре, белешке, итд.

Измене можете у сваком тренутку изричито сачувати ставком менија Обележивач Сачувај или притиском Ctrl T.

#### Уређивање ознака у више фајлова

У приказу листе можете изабрати више фајлова и одједном уредити једно или више поља у ознакама за све њих.

Користите Shift и лево дугме миша за избор непрекидног низа фајлова, а Ctrl и лево дугме за избор једног по једног.

Ако уређивач ознака није видљив, укључите га помоћу Приказ Прикажи уређивач ознака. Појавиће се у дну приказа листе.

Уређивач ознака понаша се нешто другачије када сте изабрали више фајлова.

Свако поље у уређивачу фајлова ће сада приказивати кућицу Укључи до њега. Свако поље које има исти садржај у свим изабраним фајловима приказује тај садржај и може се уређивати, а кућица Укључи је попуњена.

Поља чији се садржаји не поклапају кроз све изабране фајлове на почетку се не могу уређивати, и не приказују никакав садржај.

За измену садржаја било ког поља, попуните кућицу Укључи ако већ није попуњена, и уредите га као што бисте иначе.

Кад завршите, кликните левим назад у приказ листе и бићете упитани да ли сачувати измене. Дијалог упита ће набројати измењене фајлове, тако да можете да се уверите да ћете изменити фајлове које сте намерили.

Измене можете у сваком тренутку изричито сачувати ставком менија Обележивач Сачувај или притиском Ctrl T.

### Дијалог за преименовање фајлова

Дијалог за преименовање фајлова. Снимак екрана дијалога за преименовање фајла.

Дијалог за подешавање преимењивача фајлова служи подешавање радње Преименуј фајл, која мења имена фајлова на основу ознака у њиховим метаподацима. Прво се мењају ознаке сходно различитим токенима које можете задати, а затим се токени користе за генерисање имена према шеми имена фајла.

Најважнији део дијалога је секција Шема имена фајлова. Овде можете унети шему имена фајла коју ће Џук користити за преименовање фајлова. Шема ради тако што садржи неке посебне знаке.

%t

  Ово ће бити замењено токеном наслова након израчунавања.

%a

  Ово ће бити замењено токеном извођача након израчунавања.

%A

  Ово ће бити замењено токеном албума након израчунавања.

%T

  Ово ће бити замењено токеном нумере након израчунавања.

%c

  Ово ће бити замењено токеном коментара након израчунавања.

Сваки токен може садржати `%s`, које се замењује вредношћу ознаке или било којим жељеним текстом, укључујући знаке кроз `/`. Ако токен садржи /, то указује на раздвајач фасцикле. Наравно, могуће је просто унети раздвајаче фасцикли у поље Шема имена фајлова.

Путем токена̂, међутим, могу се потпуно игнорисати празне ознаке. Ако попуните кућицу Тражи вредност, токен ће бити игнорисан ако је одговарајућа ознака празна. Ово бисте, на пример, могли употребити да раздвојите фајлове са и без коментара, уневши нешто као has-comment/%s у пољу токена коментара.

Шему имена фајла можете испробати помоћу поља Тренутно име фајла на дну дијалога: унесите име фајла, и поље Ново име фајла приказаће како би Џук преименовао фајл уз дате поставке.

### Дијалог за подешавање погађача ознака

Дијалог за подешавање погађача ознака. Снимак екрана дијалога за подешавање погађача ознака.

Дијалог за подешавање погађача ознака служе за подешавање наредбе Погоди податке о ознакама из имена фајла.

На левој страни дијалога, видећете различите обрасце за шему имена фајла. Џук садржи опсежан скуп подразумеваних образаца, ради поклапања најчешћих стилова именовања фајлова. Ако желите да додате нову шему, кликните на дугме Додај, упишите шему, па кликните на У реду. Можете користити исте токене са процентима као у дијалогу за подешавање преименовања.

Џук ће испробати задате шеме једну по једну, почев са врха списка. Прва шема која поклопи име биће употребљена за погађање ознака песме. Неке песме могу да поклопе више од једне шеме. Тада можете обезбедити да то буде права шема тако што је прво изаберете, па је дугмадима стрелица померите на врх списка.

Шему можете уредити или уклонити са списка. Изаберите шему, па кликните на дугме Измени да је измените, или на Уклони да је уклоните са списка.

### Дијалог напредне претраге

Дијалог напредне претраге. Снимак екрана дијалога напредне претраге.

Дијалог напредне претраге користи се за стварање листа нумера по претрази. Омогућава вам детаљну претрагу збирке песама по различитим ознакама.

На врху дијалога можете уписати жељено име листе нумера по претрази. Затим, можете одредити критеријум претраживања у групи Критеријум претраживања.

Врх групе Критеријум претраживања има два радио-дугмета, Да се поклапа са нечим од наведеног и Да се поклапа са свим наведеним. Ако изаберете Да се поклапа са нечим од наведеног, песма ће бити укључена у листу нумера ако се било који дефинисани услов поклопи. У супротном, морају се поклопити сви дефинисани услови да би песма била укључена у листу нумера.

Испод радио-дугмади стоје дефиниције услова. Више услова можете додати дугметом Више, а уклонити их дугметом Мање. Сви услови које оставите празним игноришу се, тако да не морате користити Мање да елиминишете празне услове.

Свака дефиниција услова има три дела: списак бирача ознака на левој страни, стил поклапања на десној, и текст за тражење у средини. Бирач ознака говори Џуку у којим ознакама тражите текст. Ако изаберете специјалну ознаку Све видљиво, онда ће услов бити испуњен ако се задати текст пронађе у било којој ознаци коју видите на списку листе збирке.

Списак стилова поклапања говори Џуку који метод претраге да користи. Расположиви су следећи методи:

нормално поклапање

  Подразумевани стил поклапања. Тражи дати текст било где у изабраној ознаци, игноришући разлике у величини слова. На пример, претрага за `mode` у ознаци извођача, поклопила би и `Depeche Mode`.

разликовање величине слова

  Попут нормалне претраге, осим што се величина слова у тексту мора тачно поклопити.

поклапање обрасца

  Најмоћнији метод претраге. Текст за тражење који уносите дефинише регуларни израз за поклапање вредности ознака. Регуларни изрази су ван опсега ове документације, али вам програм К‑уређивач-региза може помоћи у њиховом састављању. Џук користи регуларне изразе у изведби КуТ‑а.

Пошто сте дефинисали све услове, кликните на У реду да створите листу нумера по претрази!

### Џуков менаџер омота

У поређењу са Џуком 2.2 (испоручиван уз КДЕ 3.4), Џук 2.3 (део КДЕ‑а 3.5) доноси побољшани кôд менаџера омота, који корисницима даје неке нове могућности. Може вам такође мало изменити радни ток ако сте навикли на начин руковања омотима у Џуку 2.2. Зато, прво да погледамо како су ствари изгледале раније.

#### Како се с омотима радило у Џуку 2.2

Омот за дату нумеру у Џуку 2.2 био је строго везан за податке о извођачу и албуму. Иако је ово било довољно корисно и имало неке предности, није било најпогодније за организовање омота̂. Ако сте хтели да употребите омот и за другу нумеру, морали сте или да преименујете ознаке у нумери или да удвојите омот, трошећи простор на диску. Ако нумера није имала податак о извођачу или албуму, Џук вам не би дао да поставите омот, пошто су недостајали неопходни подаци. Радило је, али је могло бити боље.

#### Рад са омотима у Џуку 2.3

Ко̂д Џука 2.3 преуређен је тако да се могла додати средишња компонента за баратање омотима. Уместо тражења фајла слике са одређеним именом на диску, као у Џуку 2.2, менаџер омота̂ у Џуку 2.3 придружује сваком омоту идентификациону ознаку, а затим ознаку користи у музичким фајловима. Ово још увек није савршено али функционише, штедећи вам време и омогућавајући да постигнете више.

##### Примери додавања омота̂

Примера ради, рецимо да сте хтели да поставите омот за нумере које сте управо ишчупали са ЦД‑а Alabama - Greatest Hits III. У Џуку 2.2 могли сте просто да увезете омот са Интернета за неку од нумера, тако што кликнете десним на њу и издате наредбу Обележивач Менаџер омота Добави омот са Интернета.... Као споредни ефекат начина рада Џука, омот би се одмах применио на све нумере са албума Alabama - Greatest Hits III, хтели ви то или не.

У Џуку 2.3 поступак је сасвим исти, с једним изузетком: прво треба да изаберете све нумере на које желите да примените омот. Тако бисте изабрали све нумере са Alabama - Greatest Hits III пре него што употребите наредбу Добави омот са Интернета.... Али, ако бисте из неког разлога желели да поставите омот за половину нумера, изабрали бисте ту половину пре позивања Добави омот са Интернета.... Више не треба бринути ни о удвајању омота: Џук уме да примени исту слику на различите нумере, тако да се на диску неће појавити 14 истоветних слика.

##### Поновно коришћење старих омота̂

Шта бива ако сте пропустили да изаберете све нумере које сте хтели да означите? Могли бисте их изабрати и поновити поступак, али би то довело до дупликата на диску зато што Џук не може брзо да провери да ли је омот који додајете исти као неки који већ имате. Али нема проблема, јер можете рећи Џуку да употреби омот са друге нумере.

Постоје два начина да се ово уради:

1. Отворите дијалог Менаџер омота помоћу Обележивач Менаџер омота Прикажи Менаџер омота. Менаџер омота ће приказати списак свих омота познатих Џуку на десној страни. Након што су учитали, брзо можете сузити списак кроз поље за претрагу на врху или преко списка извођача лево. Кад уочите жељени омот, можете га превући на нумеру да га примените. То би требало да се догоди скоро тренутно, пошто Џук изнова користи исти омот (а видећете омот и док га превлачите). Нажалост, учитавање омота̂ може потрајати, а менаџер омота није од користи за нешто шта друго.

2. Аутор ових редова радије користи следећи једноставан метод. Само двокликните на нумеру која има жељени омот, тако да почне да се пушта. Ово ће проузроковати да се њен омот појави у траци Now Playing, и тада га можете превући на нумеру коју желите да измените — баш као што бисте у менаџеру омота.

##### Превлачење омота на више од једне нумере одједном

Превлачење такође можете користити за брзу примену омота на више од једне нумере. Просто изаберете нумере на које желите да примените омот, па превуците омот на било коју од њих.

##### Шта ће бити са старим омотима?

Можда се питате шта ће Џук урадити са омотима из Џука 2.2, ако их имате. Тада Џук аутоматски претвара старе омоте и стапа их у нови систем управљања омотима.

Пошто је ово временски захтеван поступак, не извршава се одједном. Уместо тога, стари омоти се претварају само кад омот треба да буде приказан на екрану. Док се претварање одвија, Џук ће препознати које нумере би приказивале омот који се претвара, па аутоматски применити нови омот на све њих. Резултат овога је да не би требало да буде видљивих промена: Џук ће задржати исти омот на нумерама које су их имале, и одмах можете почети да користите нове могућности управљања омотима.

##### Уклањање омота

Још један споредан ефекат је да сада можете уклонити омот са нумере а да не буде истовремено уклоњен са свих осталих нумера са истим извођачем и албумом.

У Џуку 2.3 наредба Уклони омот уклања само омоте са изабраних нумера.

##### Предлози за употребу:

1. Сада можете применити исти омот на нумере с албумима који имају „диск 1“, „диск 2“, итд., што у Џуку 2.2 није могло без дуплирања омота.

2. Примена генеричког омота на нумере када желите да баш свака има омот, или за музику која није објављена као албум али се добро уклапа у неки жанр. Можете сами направити омот за дати жанр и применити га на одговарајуће песме.

## Џукова трака алатки

### Главна трака алатки

Џукова трака алатки.
Џукова трака алатки.

Џукова трака алатки.

На горњем снимку екрана с лева на десно, иконе на подразумеваној траци алатки су:

Нова

  Ствара нову листу нумера. Ако држите дугме притиснуто, искочиће мени са избором различитих врста листи.

  Испразни листу...

    Пита вас за име листе нумера, а затим је у приказ листе нумера умеће једну потпуно празну листу.

  Листа из фасцикле...

    Тражи вам да отворите фасциклу, па ствара листу нумера која садржи сву музику из те фасцикле и њених потфасцикли. Име нове листе биће исто као име изабране фасцикле.

  Претражи листу...

    Позива дијалог напредне претраге, преко којег можете направити „виртуелну“ листу нумера. Све песме из листе збирке које се поклопе са критеријумима претраге задатим у дијалогу биће додате у нову листу. Како се мења листа збирке, тако се мења и нова листа нумера. На пример, ако направите листу свих песама групе Depeche Mode, а затим у листу збирке додате још неку њихову песму, она ће се појавити у листи нумера Depeche Mode а да ништа додатно не морате урадити.

Отвори

  Додаје фајл у листу збирке (ако је активна) или у тренутно изабрану листу нумера. Фајл додат у листу нумера биће аутоматски додат у листу збирке, али не и обратно.

Сачувај

  Уписује тренутно изабрану листу нумера. За уписивање ознака које сте уредили, изаберите неку другу ставку или притисните Ctrl T.

Исеци

  Ако је изабрана листа нумера или песма, исеца (уклања) је са листе. Ако је активан уређивач ознака, ово ради попут исецања у било којем уређивачу (уклања изабрани текст и ставља копију у клипборд).

Копирај

  Ако је активан уређивач ознака, ово ради као у било којем уређивачу (ставља копију изабраног текста у клипборд).

  Ако извршите копирање над песмом у листи збирке, у клипборд се ставља њен УРЛ. На пример, могли бисте га налепити у уређивач текста, у К‑освајач, или у другу листу нумера.

Налепи

  Ако сте претходно исекли или копирали УРЛ из листе збирке, можете га налепити у нову листу нумера. Можете налепити и УРЛ из К‑освајача или било којег другог програма. Ако радите у уређивачу ознака, ова радња налепљује текст који се тренутно налази у клипборду у изабрано поље.

Прикажи претраживачку траку

  Приказује или сакрива претраживачку траку.

Прикажи уређивач ознака

  Приказује или сакрива уређивач ознака.

Контроле пуштања

  Раде као у било ком уобичајеном медија плејеру који сте користили. Контроле су Пусти, Паузирај, Заустави, На претходну песму и На следећу песму.

  Ту је и трака праћења, која показује колико је (релативно) одмакла текућа песма. Превлачењем клизача на њој можете скакати напред и назад унутар нумере.

  Најзад, ту је и клизач јачине звука. Као што бисте очекивали, њиме се појачава или утишава звук. „Гласно“ је десно, а „тихо“ лево.

### Претраживачка трака

Претраживачка трака омогућава брзо тражење песама у листи збирке или листи нумера.

Уписивањем текста у претраживачку траку свешћете видљиви списак песама на оне које садрже уписани текст у једној од видљивих колона. Притиском на Enter започињете пуштање прве поклопљене песме у приказу листе нумера.

Тражење почиње оног тренутка кад унесете текст у поље претраге. Претрага је поступна, што значи да како унесете нови знак у поље тако поклапање бива сужено. Ово је, на пример, корисно за налажење песме чијег се имена само делимично сећате.

Ако желите финију претрагу, можете кликнути на дугме напредне претраге, десно од претраживачке траке. То ће вам омогућити да створите виртуелну листу нумера. Кад желите да откажете претрагу, једноставно кликните на дугме за чишћење лево од траке.

## Менији и наредбе

### Менији

#### Мени Фајл

Ctrl File Фајл Нова Испразни листу...

  Ствара нову листу нумера.

Ctrl D Фајл Нова Листа из фасцикле...

  Ствара нову листу нумера која садржи све музичке фајлове у фасцикли и њеним потфасциклама. Биће додата и сва музика из фајлова листи нумера које Џук познаје.

Ctrl F Фајл Нова Претражи листу...

  Ствара нову листу нумера по претрази.

Ctrl O Фајл Отвори...

  Изаберите фајл (или фајлове) за додавање у листу збирке. Ако изаберете фајл листе нумера, биће додат сваки фајл из ње.

Фајл Додај фасциклу...

  Изаберите фасциклу (или фасцикле) за додавање у листу збирке. Оне ће бити скениране при сваком покретању Џука, и кад се изврши Фајл Учитај поново .

Фајл Преименуј...

  Мења име листи нумера.

Фајл Дуплирај...

  Ствара дупликат изабране листе нумера и пита за ново име.

Фајл Учитај поново

  Поновно учитава ознаке из сваког фајла у изабраној листи нумера.

Фајл Уклони

  Уклања изабрану листу нумера.

Ctrl S Фајл Сачувај

  Уписује изабрану листу нумера.

Сачувај Сачувај као...

  Уписује изабрану листу нумера под другим именом.

#### Мени Уреди

Уреди Очисти

  Уклања изабране песме са листе нумера.

#### Мени Приказ

Приказ Прикажи претраживачку траку

  Приказује или сакрива претраживачку траку.

Приказ Прикажи уређивач ознака

  Приказује или сакрива уређивач ознака.

Приказ Прикажи историјат

  Приказује или сакрива листу нумера по историјату.

Приказ Режими приказа Подразумевано

  Пребацује на подразумевани режим приказа.

Приказ Режими приказа Компактно

  Пребацује на компактни режим приказа.

Приказ Режими приказа Стабло

  Пребацује на режим приказа стабла.

#### Мени Плејер

Плејер Насумично пуштање

  Опција која управља насумичним пуштањем. Ако је укључено, Џук ће насумично пустити песму из тренутне листе нумера пошто се пуштање тренутне песме заврши.

Плејер Листа у круг

  Опција која управља пуштањем листе у круг. Ако је укључена, након што се одврте све песме са тренутне листе нумера Џук ће започети пуштање од почетка листе.

Плејер Пусти

  Покреће пуштање тренутно изабране песме, или наставља пуштање паузиране песме.

Плејер Паузирај

  Паузира текућу нумеру. Пуштање настављате наредбом Пусти.

Плејер Заустави

  Зауставља пуштање текуће нумере. После овога не можете наставити пуштање с тренутног положаја у песми.

Плејер Претходна

  Пушта песму која је пуштана пре песме која се тренутно пушта.

Плејер Следећа

  Прескаче на пуштање следеће песме у листи нумера.

#### Мени Обележивач

Ctrl T Обележивач Сачувај

  Уписује све измене над ознакама које тренутно уређујете. Иначе се ознаке уписују тек кад с фајла који уређујете пређете на неки други.

Обележивач Обриши

  Уклања тренутно изабране песме из листе збирке и свих листи нумера које је садрже, а затим брише њихове фајлове са диска.

Ctrl F Обележивач Погоди податке о ознакама из имена фајла

  Покушава да погоди ознаке изабраних фајлова тумачењем имена фајла. Обрасце за погађање можете подесити кроз Подешавање Погађач ознаке..., што отвара дијалог за подешавање погађача ознака.

Ctrl I Обележивач Погоди податке о ознакама са Интернета

  Покушава да погоди ознаке изабраних фајлова користећи наредбу `trm` која стиже уз Мјузикбрејнз.

#### Мени Подешавање

Подешавање Траке алатки Главна трака

  Приказује или сакрива главну траку алатки.

Подешавање Траке алатки Трака пуштања

  Приказује или сакрива траку пуштања.

Подешавање Прикажи уводни екран при покретању

  Ако је укључено, Џук ће на покретању приказати информативни екран док учитава вашу музичку збирку.

Подешавање Убаци се у системску касету

  Ако је укључено, Џук ће у системској касети приказати икону. Служи вам да видите када Џук нешто пушта, и да управљате пуштањем.

Подешавање Остани у системској касети при затварању

  Ако је укључено, Џук ће наставити да ради пошто затворите главни прозор. Такође мора бити укључена опција Убаци се у системску касету. За напуштање Џука употребите наредбу Фајл Напусти из главног прозора или из контекстног менија системске касете.

Подешавање Искачуће обавештење о нумери

  Ако је укључено, Џук даје показатељ о почетку пуштања песме, са подацима о извођачу и наслову, те дугмадима за брзо пребацивање на другу песму. Такође мора бити укључена опција Убаци се у системску касету.

Подешавање Погађач ознаке...

  Позива дијалог за подешавање погађача ознака, где можете изменити обрасце за погађање ознака на основу имена фајла.

Подешавање Преимењивач фајлова...

  Позива дијалог за подешавање преимењивача фајлова, где можете одредити начин на који Џуку место вас мења имена фајлова.

Подешавање Подеси пречице...

  Позива стандардни КДЕ‑ов дијалог за подешавање пречица, где можете подесити пречице са тастатуре у Џуку. Неке разложне подразумеване пречице су већ постављене, укључујући мултимедијске тастере на мултимедијским тастатурама.

### Свезе тастера

комбинација тастера | радња
--- | ---
Ctrl A | Избор свега.
Ctrl C | Копирање.
Ctrl R | Преименовање фајла.
Ctrl I | Погађа ознаке са Интернета.
Ctrl G | Погађа ознаке из имена фајла.
Ctrl F | Нова листа нумера по претрази.
Ctrl G | Погађа уносе ознака на основу имена фајла.
Ctrl N | Нова празна листа нумера.
Ctrl D | Нова листа нумера из фасцикле.
Ctrl T | Уписује измене по уређивању ознака.

## Заслуге и лиценце

Џук: © 2002, 2003, 2004, Скот Вилер.

Џук је развио и одржава Скот Вилер &Scott.Wheeler.mail;.

Хвала следећима који су допринели Џуку:

- Данијелу Молкентину &Daniel.Molkentin.mail; за пристајање у системску касету, уређивање ознака „у реду“, исправке грешака, поборништво, моралну подршку.

- Тиму Јансену tim@tjansen.de за преношење на Гстример.

- Стефану Асерхелу stefan.asserhall@telia.com за подршку за глобалне пречице.

- Стивену Дагласу stephen_douglas@yahoo.com за искакаче за најављивање нумера.

- Фрериху Рабеу &Frerich.Raabe.mail; за аутомагично погађање података о нумери и исправке грешака.

- Зеку Расину zack@kde.org за још аутомагичности̂, укључујући и подршку за Мјузикбрејнз.

- Адаму Триту manyoso@yahoo.com за саучесништво у чаробњаштву Мјузикбрејнза.

- Матијасу Крецу kretz@kde.org као пријатном гуруу из суседства за Артс.

- Максиму Орловичу maksim@kde.org што је учинио Џук удобнијим за кориснике са терабајтима музике.

- Антонију Лароси Хименезу larrosa@kde.org за ДКОП сучеље.

Документација: © 2003, Лори Вотс; © 2004, Мајкл Пајн.

Превео Драган Пантелић falcon-10@gmx.de.

&underFDL; &underGPL;

&documentation.index;